**Metsajõe puhkemaja loob mälestusi metsa taga jõe ääres**

Metsajõe puhkemajast on saanud tuntud ja armastatud väljasõidu- ja puhkekoht Järvamaal. Selle taga seisab peremees Andrek Põllumäe, kelle näpujäljed on igal kivil ja lauajupil. Kuidas kõik algas ja mis sellest ligi 20 aastaga saanud on, rääkisime peremehega ühel pilvitul kevadpäeval.

***Nime lugu***

Metsajõe puhkemaja nime vaderiks on peremees Andrek Põllumäe ema. Vaatas korra selja taha, mets ja ees suliseb oma sängi mööda Pärnu jõgi. Nii lihtsalt see sündiski - Metsajõe.

***Uus seminari- ja peomaja***

Maja sai valmis mõni aasta varem, aga ennem ei olnud garderoobi, tualetid olid teises majas, juurde tuli pillimeeste ruum lava taga ja baariruum. Siiani paigutati renditud baariletid peosaali, mis võttis ära tantsuruumi. Teenuseid tuli veel juurde - paigutati suurde saali professionaalne heli- ja valgussüsteem. Nüüd on pulmatordi lahtilõikamise tseremoonia omaette vaatemäng. Pulmadeks saab ümmargusi laudu rentida. Sisustada saab igat üritust oma maitse järgi, et ei pea enam kraami tooma kuskilt väljastpoolt. Pulmad võivad olla 70 kuni 100 inimesele, suurim oli 130.

***Paviljon***

Paviljon on osa pulmakollektsioonist. See on laulatuste ja abielu registreerimise koht. Pruutpaaridele meeldib. Kui on teistlaadi üritus, siis tuuakse vajadusel laudu juurde ja suvepäevalised teevad väliseminari. Pulmi on Metsajõel kokku peetud umbes 200 ringis. Usaldus koha vastu on suur, ega muidu siia tuldaks elu tähtsündmust pidama.

***Ehitustööd***

Kui on kasutada projektirahad, siis on ehitustöölised ehitamas. Andrek näeb kliendi pealt, mida vaja on. Tal ei ole nii, et ise on kusagil pealinnas ja siin töölised siblivad ja teevad. Ta on nii uhke oma heli- ja valgussüsteemi üle. Kui klient küsib, peab võimaldama. Samas asju endale ahnitseda pole mõtet. Kord ostis tiigile hoki varustuse. Kõik asjad: väravad, litrid, kepid, uisud. Pole kasutada saanudki. Ilm ei soosi kuidagi, küll tuleb vesi jää peale või läheb sulaks. Loobus pakkumast.

***Konkurents ja koostöö***

Kui puhkemaja on välja müüdud ja klient vajab nõu. Siis oleneb kui suur on seltskond ja mida tahab. Muidugi soovitab jääda Järvamaale. Kui on suuremad seltskonnad, kel sportlikud tahtmised, siis ikka Toosikannu Loodusparki. Metsajõel ei ole ju lasketiiru, punahirvi ega lumesaane. Kui soovivad suusatada pikki radu, siis saadab Kallisaba puhkemajja. Tasemelt võiksid teenused Metsajõega sarnased olla.

***Töö nagu Vargamäel***

Põllumäed on puhkemaja omanikud mõni aasta vähem kui 20 aastat. Praegu püüab Andrek oma ajast maksimumi võtta, puhkemajana areneda ja teenuseid arendada. Vanuse kasvades jõuab see aeg kätte nagunii, kus energiavarud on limiteeritud ja rabelemine käib üle jõu. Praegu tunneb, et energiat on.

***Inimesed***

Andrekuga kokku on Metsajõel neli töötajat. Tööjõukulu on kõige suurem mure nagu paljudel sektori ettevõtetel. Eriti kui talvel on rakendust väiksem, siis inimestele peab ikka maksma. Metsajõe ei ole see tööandja, kes üks päev võtab tööle, teine päev laseb lahti. Lojaalne meeskond on suur hoidmist väärt ressurss.

***Perekond***

Loomulikult on täismaja puhul rakkes kogu perekond: elukaasa, isa, ema, ämm, lapsed. Neljakesi seda vargamäelikku tööd ära ei teeks. Pereliikmed teevad tihti töö ja kooli kõrvalt. Lapsed tunnetavad koha vastutust ja raha tulemise väärtust. Täiskasvanud inimesed ei virise, teevad hea meelega tööd. Andreku vanemad elavad kohe naabruses. Aastakümnetega on nad harjunud võõrastega ära. Isale on terve elu meeldinud midagi toimetada. Elukaaslast Kairit nimetab Andrek kõige suuremaks toeks ja teisena nimetab isa. Isa käib ikka palgatööl ka veel. Õhtul tuleb koju ja hakkab jälle askeldama. Andrek arvab, et see on tegelikult suur asi, kui perekond on ühe asja eest väljas.

***Elu enne turismiäri***

Meelelahutus on Andrekule juba kooliajast hingelähedane. Organiseeris pidusid ja asju. Kui ühel päeval vanematel loomamajandus ära lõppes ja hoone seisis kasutamata, tegid nad isaga väikse sauna. Suure eesruumiga, kus istuda ja sõpradega aega veeta. Sellest jäi kiiresti väheks. Ja nii hakkaski pall veerema. Eesruum ehitati suuremaks. Siis tehti juba hoone täitsa korda, algusest lõpuni. Ja kui korda sai, siis järgmisel aastal oli ka see juba väike. Maja on ehitatud juba viis korda pikemaks. Andrek muigab, et kui täna peaks uue hoone ehitama, siis nüüd teaks, et alustada võiks korralikust planeerimisest.

***Sport***

Sport on Andrekule väga südamelähedane teema. Noorte klassis oli ta Eesti meister odaviskes ja võrkpall läks hästi. Ta naudib praegugi väga disc-golfi ja rallit. Pingpongis oli nooruses oma vanuseklassi tehnikumide meister. Peremees arvab, et osavõtt on ka tähtis, aga kui juba midagi tegema hakkata, siis võiks natuke teistest parem olla. Sport on tema ettevõtmistesse lisanud vastupidavust ja sitket vaimu. Iga väikse tagasilöögi pärast ei viska asja nurka. Treenides peadki olema kannatlik ja järjepidev.

***Abi***

Suurim abi on tulnud läbi Lõuna-Järvamaa koostöökogu ja panga. Sedavõrd palju raha ettevõtlusest sisse ei tule, et paneks järgmiseks projektideks raha kõrvale. LEADER toetusmeetmetesse on kirjutanud vähemalt 10 projekti. Ja kui projekt on abikõlbulik, siis pank on alati toeks meie omaosalusele. Mõni taotlus on jäänud ikka rahuldamata ka. Andrek ütleb, et tema tänu abi eest on neile meeletu. Maksuvõlgu Metsajõe puhkemajal ei ole. Elukaaslane Kairi on järjepidev asjaajaja. Üks ehitusprojektidest oli omavahenditest näiteks maasoojuspump. See võttis tohutult palju tööd vähemaks. Enam ei pea käsitsi katelt kütma. Kompleksis on üle 1400 ruutmeetri, mida kütta.

***Puhkemajad***

Majutus on eraldi puhkemajades. Suures puhkemajas on seminarisaal, kuhu mahub 20-25 inimest. Suure puhkemaja kaminasaal jaotatakse vaheseinaga pooleks. Ühes osas toimub seminar ja teises osas kaetakse söögilauad. Söömise osas toimub ka kohvipausi serveerimine. Kui on suurem hulk inimesi, siis suunatakse üritus peomajja. Seal mahub laudade taha lahedalt kuni 50 inimest. Investeeritud on seadmetesse, et söögilõhnad ei leviks seminari segama.

Majutus on lihtsamat sorti. Praegu on kokku voodikohti 65 inimesele. Majast väljapääsud on nii tehtud, et peomajja minnes ei pea läbi kogu maja marssima. Kogu kompleks on valgustatud. Valgusketid jooksevad üle territooriumi. See loob piduliku tunde nagu tähistaevas, õhtuti särab sadu pirne. Ja kämpingumajadesse võtavad kohad need, kes tõesti kuhugi ei mahu või need, kes tahavad suurest seltskonnast eraldi olla. Ühe kämpingu renti üksikult tulijale ei toimu, kuna siis pole pesemisvõimalust pakkuda.

***Muud teenused***

Saunu on kaks. Kümblustünne on kaks. kämpinguid on kuus. Seminarisaale on kaks, üks on 25le ja teine on kuni 50 pluss. Paviljon, kus saab läbi viia välikoolitusest kuni laulatuseni. Kaks võrkpalliplatsi. Laste mänguväljak. Tiik, kus saab ujuda ja kus on puhas vesi. Majutust kokku 65le. Viburajal on 12 loomakujuga 3D märklauda. Disc-golfi profirada 18 korviga. Rajad on tasulised. Kanuumatk käib koostöö Samliku puhkemajaga. Kõige populaarsem on retk Türilt Metsajõeni.

Kui tahad suvekuudel Metsajõel tähistada oma elusündmust, siis peaksid mõtlema broneerimiseks ühe aasta ette. Saad kindlalt selle kuupäeva, mis sulle südamelähedane on. Metsajõe puhkemajja on oodatud need seltskonnad, kes hindavad looduslähedust ja privaatsust.

Metsajõe puhkemaja loos on igaühel oma lugu, oled sa siis puhkaja, pulmaline või peremees. Igal oma lugu.